29/10/2009 | Administración LocalMunicipal
Noia
Administración Financieira. Intervención
Elevación a definitivo do acordo provisional de aprobación da Ordenanza reguladora das axudas para situacións de emerxencia social do Concello de Noia

ANUNCIO: Elevación a definitivo do acordo provisional de aprobación da ordenanza reguladora das axudas para situacións de emerxencia social do concello de Noia.1.-Transcorrido o prazo de exposición ao público do acordo provisional de modificación da Ordenanza reguladora das axudas pra situacións de emerxencia social do concello de Noia, adoptado polo Pleno da Corporación con data 26/06/2009, e non sendo presentado, dentro do mesmo, reclamación algunha, dito acordo, elévase a definitivo, de conformidade co disposto no artigo 17.3 do Real Decreto Lexislativo 2/2004, de 5 de marzo, polo que se aproba o Texto Refundido da Lei das Facendas Locais.2.-O texto íntegro da referida Ordenanza publicarase no BOP e será de aplicación a partir do día seguinte ao mesmo.3.-De conformidade co disposto no artigo 19.1 do R. D. Lexislativo 2/2004, contra o presente acordo as persoas lexitimadas poderán interpoñer o correspondente recurso contencioso administrativo. En Noia, a 22 de Outubro de 2009 O Alcalde Asdo. Rafael García Guerrero O Estatuto de Autonomía de Galicia, no seu artigo 4.2, encomenda aos poderes públicos de Galicia a obriga de promover as condicións para que a liberdade e a igualdade do individuo e dos grupos en que se integran sexan reais e efectivas, debendo remover os atrancos que impidan ou dificulten a súa plenitude e facilitando a participación de todos os galegos e todas as galegas na vida económica, cultural e social. O artigo 27 da norma estatutaria no seu apartado 23, atribúelle á Comunidade Autónoma de Galicia, con carácter exclusivo, competencia en materia de asistencia social, ao igual que a Lei 7/1985, do 2 de abril, reguladora das bases de réximen local, establece no seu artigo 25.2. k) como competencia municipal a prestación de servizos sociais e de promoción e reinserción social nos termos da lexislación do Estado e das Comunidades Autónomas. A Lei 13/2008, do 3 de decembro, de servizos sociais de Galicia, no seu artigo 4, establece que o sistema galego de servizos sociais rexeranse, entre outros, polos principios de prevención, acción integral e personalizada, autonomía persoal e vida independiente, integración e normalización, coordinación e planificación. Ademais no capítulo II da Lei faise referencia ao catálogo de servizos sociais, e concretamente no artigo 21.2 b) inclúense dentro das prestacións económicas as axudas de emerxencia e necesidade social. Na Lei Galega de Medidas Básicas para a Inserción Social, no título segundo, regúlanse as axudas para situación de emerxencia social, as cais se definen no artigo 41 como: “ axudas económicas de pagamento único destinadas a paliar necesidades extraordinarias e urxentes de persoas afectadas por situacións de emerxencia…” Considéranse axudas de emerxencia, para os efectos da presente ordenanza, aquelas prestacións económicas de carácter extraordinario e finalista destinadas a dar resposta a situacións carenciais e transitorias imprevistas, que afecten ás necesidades básicas de persoas ou familias. A necesidade de dar resposta económica á emerxencia da situación, pode esixir o pago urxente da axuda, xa que de non realizarse inmediatametne pode resultar ineficaz a concesión. A apreciación ou non da urxencia terá que constar na proposta. Poderán beneficiarse das axudas de emerxencia as persoas individuais ou unidades familiares do concello de Noia. Entenderase por unidade familiar o núcleo de convivencia composto por dúas ou máis persoas vinculadas por matrimonio ou calquera outra relación análoga de afectividade, por adopción, acollemento ou parentesco de consanguinidade e afinidade ata o terceiro grao. -Ser maior de idade ou menor emancipada /o -Estar empadroado no Concello de Noia de forma ininterrompida alomenos con seis meses de antigüidade no momento da solicitude. Excepcionalmente non será preciso cumprir o requisito de seis meses cando previo informe social se xustifique a situación de urxencia que faga necesaria a axuda. -Que non existan familiares legalmente obrigados e con posibilidade real de prestar axuda. -Acreditar a situación de necesidade urxente. -Que a unidade familiar non dispoña de ingresos suficientes para afrontar os gastos derivados da situación de emerxencia segundo o establecido na táboa que a continuación se presenta. Para o cálculo teranse en conta os ingresos que perciba no momento da solicitude a persoa solicitante ou as persoas que constitúan a unidade familiar en concepto de retribucións, rendas, prestacións, axudas, subsidios por calquera outro concepto. Obrigas das/os beneficiarios As/os beneficiarias/os das axudas estarán obrigados a: 1. Destinar a axuda ao fin para a que foi concedida.2. Escolarizar aos menores que estean en idade escolar obrigatoria garantindo a súa asistencia ao centro correspondente.3. Non exercer a mendicidade nin a prostitución nin inducir á práctica de calquera delas a ningún membro da unidade de convivencia.4. Permitir e facilitar o labor da/o traballadora/or social para verificar a súa situación familiar e económica.5. O cumprimento das condicións establecidas para a concesión da axuda destinadas a superar a situación de necesidade.6. Exercitar no prazo que se estableza calquera dereito económico que poida corresponderlle segundo a lexislación vixente.7. Comunicar ao departamento de servizos sociais as variacións sobrevidas que poidan dar lugar á modificación ou extinción da axuda. Non se poderá ser beneficiaria/o simultaneamente de máis dunha prestación para a mesma finalidade calquera que sexa a administración pública ou privada outorgante. Na relación de alimentos que se poderán conceder non se incluirán os existentes no Banco de Alimentos ou axuda análoga no momento da solicitude. Necesidades básicas non cubertas por outros sistemas de protección: alimentación e hixiene persoal, vivenda (alugueres, fianzas, pagos de uso e mantemento da vivenda). Outros gastos excepcionais valorados polas/os traballadoras/es sociais como indispensables para previr situacións de risco de exclusión ou favorecer a normalización da vida individual e familiar. A contía das axudas establecerase para cada caso concreto en función das circunstancias e das previsións dos gastos que ocasionen a situación de emerxencia. En ningún caso poderá superar a contía mensual do Indicador Público de Renda de Efectos Múltiples (IPREM). Engadíndolle un 10% por cada un dos membros da unidade de convivencia. Por norma xeral non se concederá máis dunha axuda de emerxencia por unidade de convivencia ao ano. Nas situacións nas que debidamente se xustifique a necesidade doutra axuda de emerxencia, a Traballadora Social proporá no correspondente Informe Social a idoneidade dunha segunda concesión. O procedemento iniciarase mediante impreso de solicitude presentada no rexistro do Concello coa debida documentación, conforme ao ANEXO 1. Daráse traslado da solicitude a/o traballadora/or social municipal correspondente, que procederá á comprobación dos datos proporcionados e á valoración técnica da necesidade, podendo solicitar canta información considere precisa para o correcto diagnóstico da situación e emitiráse un informe social coa valoración correspondente. Cando unha situación reciba a consideración de extrema urxencia o pago poderá ser inmediato se así se reflexa na valoración do informe social e coa autorización do órgano que resolve. Con posterioridade e tras realizar unha valoración exhaustiva da situación se non se ratifica a situación de máxima urxencia a/o beneficiaria/o terá a obriga de reintegrar o pago. O expediente será remitido ao departamento de Intervención municipal para a súa fiscalización previa. O órgano competente para resolver será a Alcaldía ou a delegación correspondente. A resolución especificará a denegación ou concesión, reflexando a contía da axuda concedida. Notificación á persoa solicitante da resolución ditada e aos departamentos correspondentes. Cando existan entidades de iniciativa social sen ánimo de lucro que teñan liñas de actuación similares ou convoquen axudas para a mesma finalidade valorarase a posibilidade de establecer convenios de colaboración coa obriga de cumprir os seguintes requisitos: 1) Estar inscrita como entidade prestadora de servizos sociais conforme á normativa vixente.2) O intercambio de datos persoais entre as/ os traballadoras/ dores sociais do Concello e as/os das entidades realizaránse conforme ao: -Sixilo profesional -Tratamento confidencial dos mesmos dacordo co disposto na Lei orgánica 15/1999, de 13 de decembro de protección de datos de carácter persoal.3) Aceptar este regulamento na súa totalidade exceptuando o establecido no artigo 5. A xestión dende un punto de vista orzamentario das axudas reguladas na presente Ordenanza levarase a cabo dende o departamento de Intervención municipal, tramitando a correspondente orde de pago e transferencia con cargo á partida orzamentaria 313A0 48000 ou a que corresponda en función da estructura orzamentaria aplicable vixente en cada momento, e co límite do crédito existente na partida ou na bolsa de vinculación xurídica da que forme parte, atendendo ao previsto nas Bases de execución do Orzamento en vigor. A xestión farase efectiva a través do sistema de pagos a xustificar de conformidade co establecido no Real Decreto lexislativo 2/2004, de 5 de marzo, polo que se aproba o Texto refundido da Lei reguladora das Facendas locais, no Real Decreto 500/1990 polo que se desenvolve o Capítulo I do Título VI do citado Texto Refundido e nas Bases de Execución do Orzamento Xeral deste Concello. A xustificación do gasto efectuarase mediante a presentación das facturas acreditativas dos pagos e gastos realizados que deberán cumprir os requisitos de facturación regulamentariamente establecidos, ou mediante outros documentos de valor probatorio semellante con validez no tráfico xurídico mercantil ou con eficacia administrativa, nos termos establecidos regulamentariamente. Procederá a revogación da axuda ou reintegro total ou parcial das cantidades percibidas, máis o interese legal de diñeiro que resulte de aplicación dende o momento do abono da axuda, nos seguintes supostos: 1. Ocultación ou falsedade de datos ou documentos que serviran de base para a concesión da axuda sen reunir as condicións requeridas para elo.2. Incumprimento da finalidade para a que se concedeu.3. Incumprimento das obrigas e requisitos establecidos nestas bases.4. Incumprimento da obriga de xustificar. A presente Ordenanza entrará en vigor aos quince días da publicación no Boletín Oficial da Provincia do acordo de aprobación definitiva. o alcalde, Asdo. Rafael García Guerrero